Der ich gab vúr eigē· mich gar· minú iar
Der ich gab vúr eigē· mich gar· minú iar·
nach ir huldē· vō ſchuldē· moͤht iſ niht habē rat·
wā ſi mag erzeigē· ſo vil· dē ſi wil·
gv̊t̾ dinge· da ringe· vō ſin gemvͤte ſtat·
ſchoͤne lob vn̄ heil· ſvnd̾ meil·
hat dú reine· ſwie kleine· ſi troͤſte mich·
ir lob ich doch kv́nde· got ſv́nde· ſi niht·
dc ſi mich vberſiht·

NV han ich gedingē· ie doh· dc ſi noch·
dú vil ſvͤſſe· mir buͤſſe· die langē ſwere min·
ſol mir niht gelīgē· vō ir· ſo get mir·
ī min h̾ze d̾ ſm̾ze· dc ich mv̊s ī iamer ſin·
weis niht ein wib· der min lib·
frum vn̄ ere· noh mere· moͤhte hā·
dan iemā· geſvnge· gelunge· mir da·
min leit were anderſwa·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse